SKRIFTLIG FORESPØRGSEL P-2751/99

af Françoise Grossetête (PPE-DE) til Kommissionen

(7. januar 2000)

Om: Harmonisering af medlemsstaternes lovgivning omsætningsafgift

Er Kommissionen af den opfattelse, at nedenstående transaktioner er fritaget for anvendelsen af artikel 13 i direktiv 77/388/EØF(1) af 17. maj 1977 om harmonisering af medlemsstaternes lovgivning om omsætningsafgifter:

- levering af blodprodukter;

- lægebehandling udført af hospitaler med juridisk status som handelsselskaber;

- serviceydelser fra fysiske personer med mindreårige børn;

- kuratorservice ved fallitbo og forligsdommerservice i handelsstridigheder ydet af advokater, hvis aktiviteter er undtaget fra anvendelsen af bilag F i ovennævnte direktiv;

- forvaltning af en fælles investeringsfond oprettet i en anden medlemsstat end forvaltningsorganet;

- den del af et lån til leje af løsøre, hvor rådighed over varen beskattes i henhold til artikel 5 og 6 i ovennævnte direktiv;

- en virksomheds erhvervelse af andele i en anden virksomhed med det direkte og umiddelbare formål at ændre udbyttedeling og skabe industriel synergi;

- leje af en sal i et hotel til afholdelse af en konference;

- uegennyttige sportsorganisationers serviceydelser til medlemmer i alles interesse via et bidrag, der fastsættes i overensstemmelse med vedtægterne, når disse organisationer fra de offentlige myndigheder har fået monopol på fastlæggelse af regler for gennemførelsen af arrangementet, fra adgang til deltagelse i visse sportsaktiviteter og løsning af stridsspørgsmål mellem medlemmerne, hvor bidrag som følge heraf er obligatorisk for alle, som ønsker at deltage i visse konkurrencer. Såfremt disse ydelser ikke er fritaget, hvorledes behandles disse aktiviteter?

- factoringaktiviteter:

- leje af store reklameskilte, der er fastsat på bygninger;

- levering af en grund, med en bygning, når levering af denne bygning finder sted samtidig med levering af grunden og leveringen af bygningen beskattes i henhold til artikel 4, stk. 3, litra b i direktiv 77/388/EØF, men hvor en medlemsstat har vedtaget at anvende artikel F, punkt 16?

(1) EFT L 145 af 13.6.1977, s. 1.

Samlet svar afgivet på Kommissionens vegne af Frederik Bolkestein på skriftlige forespørgsler P-2500/99 og P-2751/99

(20. januar 2000)

Det ærede medlem rejser et spørgsmål om en række meget komplekse og vanskelige tilfælde inden for Fællesskabets momsregler. Den fiskale behandling deraf afhænger derfor af en nøjagtig analyse af på den ene side bestemmelserne i artikel 9 i Rådets sjette direktiv 77/388/EØF af 17. maj 1997 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag, hvad angår fastlæggelsen af leveringsstedet for de pågældende tjenesteydelser, og på den anden side artikel 13 i sjette momsdirektiv, hvad angår afgørelsen af, om der er fastsat nogen afgiftsfritagelse i de nævnte tilfælde.

Som følge af omfanget af og karakteren af forespørgslen vedrørende en lang række operationer er det nødvendigt at undersøge hvert enkelt tilfælde omhyggeligt. Kommissionen gør det ærede medlem opmærksom på, at en så detaljeret forespørgsel kræver en lang og omfattende undersøgelse, som Kommissionen ikke er i stand til at foretage på nuværende tidspunkt, og som i høj grad ville overskride rammerne for en skriftlig forespørgsel.